VENDIM
QARKULLUES
Nr. 20, datë 26.3.2020

PËR DISA NDRYSHIME NË RREGULLOREN “PËR ADMINISTRIMIN E RREZIKUT NË VEPRIMTARINË E SHOQËRIVE TË KURSIM-KREDITIT DHE TË UNIONEVE TË TYRE”

Në bazë dhe për zbatim të ligjit nr. 52/2016, datë 19.05.2016, “Për shoqëritë e kursim-kreditit dhe Unionet e tyre”, të nenit 1, pika 4, shkronja “b” ; dhe të nenit 43, shkronja “c”, të ligjit nr. 8269, datë 23.12.1997, “Për Bankën e Shqipërisë”, i ndryshuar, Këshilli Mbikëqyrës i Bankës së Shqipërisë, me propozimin e Departamentit të Mbikëqyrjes, 

VENDOSI:

1. Në rregulloren “Për administrimin e rrezikut në veprimtarinë e shoqërive të kursim-kreditit dhe të Unioneve të tyre”, miratuar me vendimin e Këshillit Mbikëqyrës nr. 105, datë 5.10.2016, të bëhen ndryshimet e mëposhtme:
a) në nenin 4, pika 2, pas shkronjës “h”, shtohet shkronja “i” me përmbajtjen e mëposhtme:
“i) “borxh i varur” – është një borxh i nënrenditur (hua ose obligacion), kontrata e të cilit, në rast se parashikon një datë të caktuar për shlyerje, periudha fillestare e maturimit duhet të jetë jo më e vogël se 5 (pesë) vjet, ose në rast se nuk parashikon një datë të caktuar, detyrimi nuk mund të shlyhet para se të përmbushet një afat prej 5 (pesë) vjetësh nga data e emetimit, si dhe në asnjë rast nuk parashikohet shlyerja para afatit, pa miratimin e Bankës së Shqipërisë. Dispozitat e kontratës së borxhit të varur parashikojnë që, në çdo rast, pretendimet e të gjithë kreditorëve të tjerë kanë përparësi shlyerjeje më të lartë krahasuar me pretendimin e borxhit të varur. Shlyerjet nuk përdoren për mbulimin e humbjeve.”;
b) në nenin 9 bëhen ndryshimet e mëposhtme:
i. pas pikës 3, shtohen pikat 3/1 dhe 3/2, me përmbajtjen e mëposhtme:
 “3/1. SHKK-të, për qëllime të llogaritjes dhe monitorimit të treguesve mbikëqyrës, emetojnë borxh të varur, i cili njihet/pranohet nga Banka e Shqipërisë për qëllime të kësaj llogaritjeje, deri në nivelin 33.3% të shumës së elementeve të kapitalit, të parashikuara në nenin 39, pika 1, të ligjit “Për SHKK-të”, vetëm nëse plotësohen karakteristikat e borxhit të varur, siç përcaktohet në këtë rregullore.
3/2. SHKK-ja që kërkon të emetojë dhe të njohë borxhin e varur për qëllime të pikës 3/1 të këtij neni, njofton Bankën e Shqipërisë, dhe paraqet dokumentacionin e mëposhtëm:
a) kontratën e lidhur për emetimin e borxhit të varur; 
b) një përmbledhje të referencave në kontratë për plotësimin e karakteristikave të borxhit të varur, të përcaktuara në nenin 4, pika 2, shkronja “i”, të kësaj rregulloreje; 
c) një përshkrim të trajtimeve kontabël të borxhit të varur, së bashku me një opinion nga një auditues ligjor ose shoqëri auditimi, në lidhje me pranueshmërinë e tij; si dhe
d) një deklaratë mbi burimin e ligjshëm të fondeve të huazuara.”,
ii. në pikën 5, pas togfjalëshit “për mbulimin e humbjeve”, shtohet togfjalëshi “dhe fondeve rezervë statistikore.”,
iii. pika 6 ndryshohet me përmbajtjen e mëposhtme:
“6. SHKK-ja ponderon me peshën e rrezikut 0%, pjesën e ekspozimit të garantuar me një nga format e mëposhtme të mbrojtjes së rrezikut të kredisë: 
a) depozitë monetare ose certifikatë depozite;
b) tituj të Qeverisë Shqiptare, të emetuara në monedhë kombëtare; 
c) garanci të patjetërsueshme të Qeverisë Shqiptare;
d) garanci të patjetërsueshme të qeverive të vendeve të OECD-së; 
e) garanci të bankave shumëpalëshe të zhvillimit, të renditura në vijim:
i. Bankës Ndërkombëtare për Rindërtim dhe Zhvillim (International Bank for Reconstruction and Development),
ii. Korporatës Ndërkombëtare për Financa (International Finance Corporation),
iii. Bankës së Këshillit të Evropës për Zhvillim (Council of Europe Development Bank),
iv. Bankës Evropiane për Rindërtim dhe Zhvillim (European Bank for Reconstruction and Development),
v. Bankës Evropiane të Investimeve (European Investment Bank),
vi. Agjencisë Shumëpalëshe për Garantimin e Investimeve (Multilateral Investment Guarantee Agency),
vii. Bankës Islamike të Zhvillimit (Islamic Development Bank);
f) garanci të fondeve të renditura në vijim:
i. Fondit Rural të Garancive të Kredive (Rural Credit Guarantee Foundation),
ii. Fondit Evropian për Zhvillimin e Evropës Juglindore (European Fund for Southeast Europe),
iii. Fondit Evropian të Investimeve (European Investment Fund).”;
c) në nenin 13, pas pikës 3, shtohet pika 3/1 me përmbajtjen e mëposhtme:
“3/1.SHKK-ja përcakton në politikat e saj të brendshme, fushat e kreditimit për kreditë me afat mbi 7 (shtatë) vjet.”; 
d) në nenin 15, pika 2 ndryshon me përmbajtjen e mëposhtme:
 “2. Normat e llogaritjes së fondeve rezervë përcaktohen respektivisht si më poshtë:
a) për “kredinë standarde		jo më pak se 1% (një për qind);  
b) për “kredinë në ndjekje”		jo më pak se 10% (dhjetë për qind);
c) për “kredinë nënstandarde”		jo më pak se 30% (tridhjetë për qind);
d) për “kredinë e dyshimtë”		jo më pak se 60% (gjashtëdhjetë për qind);
e) për “kredinë e humbur”		100% (njëqind për qind).”;
e) në nenin 16, pika 4 ndryshon me përmbajtjen e mëposhtme:
“4.Nëse kredia e ristrukturuar ka vonesa mbi 30 (tridhjetë) ditë, ajo do të klasifikohet në të njëjtën kategori në të cilën ishte klasifikuar përpara ristrukturimit dhe, në çdo rast, jo më lart se kategoria “nënstandard”, si dhe nëse kredia e ristrukturuar ka vonesa mbi 90 (nëntëdhjetë) ditë, ajo do të klasifikohet si “e humbur”.”;
f) në nenin 20 bëhen ndryshimet e mëposhtme:
i. në pikën 3, pas shkronjës “b”, shtohen shkronjat “c” dhe “d”, me përmbajtjen e mëposhtme:
 “c) tepricës së kredisë me afat të mbetur mbi 7 (shtatë) vjet ndaj totalit të kapitalit dhe detyrimeve me afat të mbetur mbi 7 (shtatë) vjet, pasi janë zbritur aktivet e qëndrueshme, i cili nuk duhet të jetë më i madh se 100% (njëqind për qind);
d) tepricës së kredisë me afat të mbetur mbi 7 (shtatë) vjet ndaj totalit të depozitave, i cili nuk duhet të jetë më i madh se 10% (dhjetë për qind).”,
ii. pika 4 shfuqizohet,
iii. në pikën 5, togfjalëshi “mbi 5 (pesë) vjet”, zëvendësohet me togfjalëshin “mbi 7 (shtatë) vjet”,
iv. në pikën 6, shkronja “c”, pas togfjalëshit “për këtë qëllim”, shtohet togfjalëshi “, ose nga banka shumëpalëshe të zhvillimit”,
v. pas pikës 7, shtohet pika 8 me përmbajtjen e mëposhtme:
 “8. SHKK-ja, përveç sa parashikohet në pikën 1 të nenit 38 të ligjit “Për SHKK-të”, mund të investojë mjetet monetare, të cilat nuk përdoren për kredi për anëtarët, në tituj të Qeverisë Shqiptare me afat mbi 1 (një) vit, me kusht që të plotësojë kërkesat e pikës 2 të nenit 38 të ligjit “Për SHKK-të”.”;
g) në Aneksin 1, formulari nr. 1/1 bëhen ndryshimet e mëposhtme:

i. në pikën 1 të tabelës, togfjalëshi “Aktive të garantuara me kolateral ose me garanci të ngjashme, si vijon:”, zëvendësohet me togfjalëshin “Aktive të garantuara me kolateral ose me garanci të ngjashme, deri në shumën që garanton ekspozimin, si vijon:”,
ii. në pikën 1 të tabelës, nënpika “i”, togfjalëshi “depozitë ose certifikatë depozite, deri në shumën që garanton ekspozimin”, zëvendësohet me togfjalëshin “depozitë ose certifikatë depozite”,
iii. në pikën 1 të tabelës, pas nënpikës “iii”, shtohen nënpikat “iv”, “v” dhe “vi”, me përmbajtjen e mëposhtme:
 “ iv) garanci të patjetërsueshme të qeverive të vendeve të OECD-së;
v) garanci të bankave shumëpalëshe të zhvillimit, të parashikuara në nenin  9, pika 6, shkronja “e”, të rregullores;
vi) garanci të fondeve, të parashikuara në nenin 9, pika 6, shkronja “f”, të rregullores.”,
iv. në pikën 3 të tabelës, togfjalëshi “Kredi me afat maturimi deri në 12 (dymbëdhjetë) muaj”, zëvendësohet me togfjalëshin “Kredi me afat maturimi të mbetur deri në 12 (dymbëdhjetë) muaj, me kusht që të jenë të klasifikuara në kategorinë “standarde” ose “në ndjekje””,
v. në Aneksin 1, kudo në formularin nr. 1/1 dhe në formularin nr. 1/2, togfjalëshi “koeficienti i ponderimit”, zëvendësohet me togfjalëshin “pesha e rrezikut” dhe togfjalëshi “koeficient ponderimi”, zëvendësohet me togfjalëshin “peshë rreziku”.
2. Ngarkohet Departamenti i Mbikëqyrjes për ndjekjen e zbatimit të këtij vendimi.
3. Ngarkohet Kabineti i Guvernatorit dhe Departamenti i Kërkimeve me publikimin e këtij vendimi, përkatësisht në Fletoren Zyrtare të Republikës së Shqipërisë dhe në Buletinin Zyrtar të Bankës së Shqipërisë.
Ky vendim hyn në fuqi 15 ditë pas botimit në Fletoren Zyrtare.

KRYETARI
Gent Sejko


[bookmark: _GoBack]


